3845 Die helm van verlossing - Forum 2.0 - jimileroux30
3845 Die helm van verlossing
Posted by Jimi le Roux on October 11, 2018 at 8:58am in Padlangs oordenkings
Uit Paulus se beskrywing van die “wapenrusting van God” leer ons dat die Bose se aanslag grootliks op ons gedagtes en geloof gerig is. Hy wil leuens en dwalings by ons plant en onsekerheid en twyfel skep oor God en ons geloof, oor sonde, verlossing en vele meer. Dis waarom die “helm van verlossing” belangrik is: soos die helm die kop te beskerm, so sal ons verlossing ons gedagtes beskerm. Letterlik sê Paulus ons moet die helm by God “neem”, soos ons ons verlossing by Hom “neem” – nie as iets wat ons self bewerk het nie, maar iets wat aan ons gegee is. As ons verstaan dat ons verlossing nie afhang van ons prestasie of goeie werke nie – nie verband hou met ons sondigheid of heiligheid nie – sal ons gejaagde gedagtes bedaar. As jy jou verlossing in geloof by God gaan haal het, IS jy verlos. Lééf met daardie helm op! Vergeet alle ander gedagtes – fokus net op ‘n eenvoudige, standvastige en gelowige lewe soos God dit vra.
Hemelse Here, dankie dat U my u verlossing geskenk het. Alle ander gedagtes kan nou bedaar – ek leef bloot vir U! Amen.
Staan sterk in jou verlossing!